ས་པའི། ། རྒྱུ་འབྲས་ཅུང་ཟད་གོ་བར་གྱུར་པ་ཡིས། ། ཐུབ་པའི་གསུང་བཞིན་བསྒྲུབ་པར་མ་ནུས་ཀྱང་། ། མགོན་པོ་འདི་གསུང་འོ་དོད་བོས་པ་དང་། ། གུས་པས་ཕྱོགས་ཙམ་ཉམས་སུ་ལེན་པའི་ཚུལ། ། གཡོ་སྒྱུ་ཚུལ་འཆོས་འཇིག་རྟེན་བསམ་པ་ཡིས། ། བྱས་ལ་བྱེད་ལོ་བྱེད་པར་འགྱུར་ལོས་ཀྱང་། ། ཐོས་དང་བསམ་པའི་ཡོན་ཏན་རྒྱ་མཚོ་ཡིས། ། བློ་མིག་བྱེ་བའི་མཁས་པ་ཆེན་པོ་རྣམས། ། འདི་ཡི་བྱེད་པ་བཟང་ཞེས་བཀུར་པར་སྣང་། ། སྨྲ་བཅད་རྒྱུ་ལྟོ་ལུག་ན་འབྲོས་པར་ངེས། ། བསྟན་པའི་བབས་མཁྱེན་ཆེ་བའི་ཆེ་བ་ཉིད། ། སྒྲུབ་པ་གཙོ་མཛད་མ་ནོར་ལམ་ཞུགས་པ། ། དཔལ་ལྡན་ཨ་ཏི་ཤ་ཡི་རྗེས་འབྲང་བ། ། ཆོས་དང་ལྡན་པའི་སྐྱེས་བུ་དམ་པ་ནི། ། ཐུབ་པའི་བསྟན་པ་གཅེས་པར་འཛིན་པ་རྣམས། ། འདི་ཡི་བསྟན་པ་འཇིག་པར་མི་འགྱུར་ཞེས། ། སྙིང་ལ་བུ་བཞིན་རྟག་ཏུ་བརྩེ་བས་དགོངས། ། སྐྱོན་གྱི་ཕུང་པོ་འཆབ་པར་མཛད་པ་དང་། ། ཡོན་ཏན་ཕྲ་མོས་བསྟོད་ཅིང་སྤེལ་བ་ཡིས། ། པདྨ་རྒྱས་པ་ལྟ་བུར་ཆོས་བརྒྱད་འཕེལ། ། ནང་ཆ་མཐོང་བའི་དུས་ཀྱིས་མ་རྙིངས་ན། ། ད་རུང་འགྲིབས་པར་མི་འགྱུར་ཚུལ་འཆོས་པའོ། ། དེང་སང་ཆེ་ཞིང་བཟང་བ་དཔག་མེད་རྣམས། ། མངོན་དུ་གྱུར་པ་ཁྱེད་ཀྱིས་མ་གཟིགས་སམ། ། ཚུལ་འཆོས་འདི་ལས་འདི་ཙམ་འབྱུང་བ་ལ། ། ཆང་ཁ་ནས་བཙགས་པ་ཡང་འདི་འདྲ་ན། ། ཆང་ཞབས་ནས་བཙགས་པ་འདི་ཅི་འདྲ་ཞེས། ། དཔག་མེད་འགྲོ་བ་རྣམས་ཀྱི་མགོན་གྱུར་པ། ། སྐྱེས་བུ་དམ་པས་གསུངས་པ་འདི་རེ་མད། ། ཐུབ་པའི་བསྟན་པ་སྲུངས་ཤིག་རྒྱལ་བའི་སྲས། ། བསྟན་པ་འཇིག་པའི་གཉེར་ཀ་ངེད་ལ་མེད། ། ལམ་འཕྲང་མ་ཤིག་ཆོས་ཀྱི་ཨག་ཙར་ཅན། ། ཚུལ་འཆོས་ཉམས་སུ་མྱོང་བའི་རྣམ་ཐར་འདི། ། ཤན་པས་སྲོག་གཅོད་བུ་ལ་གདམས་པ་ལྟར། ། ཚུལ་འཆོས་ཁྱེད་ལ་གདམས་པ་མ་ཡིན་ཏེ། ། ཚུལ་འཆོས་མེད་པར་སྦྱངས་སྡོམ་བརྟུལ་ཞུགས་ཟུངས། ། ཤ་ཆང་ཁམས་གསོས་འདི་ཡང་མ་དགོས་ཏེ། ། བསམ་གཏན་ཟས་ཀྱིས་འཚོ་ཞེས་ཁྱོད་ཉིད་གསུངས། ། གོང་མ་རྣམས་ཀྱི་དགོངས་པ་ལོན་པར་ངེས། ། སྲོག་ལ་བབ་ཀྱང་སྦྱངས་སྡོམ་མི་གཏང་ངོ་། ། ཐུབ་པ་ཆེན་པོ་བཅོམ་ལྡན་ཆོས་ཀྱི་རྗེས། ། གནས་བརྟན་ཆེན་པོ་འཕགས་པ་ཉེ་སྡེ་ལ། ། ཁྱོད་ཀྱང་མཛེས་ལ་ཁྱོད་ཀྱི་འཁོར་རྣམས་མཛེས། ། མཛེས་པའི་རྒྱུ་རྐྱེན་གང་ཡིན་སྨྲོས་ཞེས་གསུངས། ། ཉེ་སྡེས་བཅོམ་ལྡན་འདས་ལ་འདི་ལྟར་ཞུས། ། རབ་ཏུ་འབྱུང་བ་བདག་གི་དྲུང་འོངས་ན། ། སྦྱངས་པའི་ཡོན་ཏན་བཅུ་གཉིས་སྒྲུབ་ནུས་སམ། ། སྒྲུབ་པར་ནུས་ན་རབ་ཏུ་འབྱིན་པ་དང་། ། མི་ནུས་ཟེར་ན་རབ་ཏུ་མ་བྱུང་བས། ། བདག་གི་འཁོར་རྣམས་ཤིན་ཏུ་མཛེས་ཞེས་ཞུས། ། ཐམས་ཅད་མཁྱེན་པ་ཉིད་ལ་མཛེས་གྱུར་ན། ། ལྷར་བཅས་འཇིག་རྟེན་ཀུན་ལ་ཅིས་མི་མཛེས། ། ཚེ་འདི་ཁེ་གྲགས་འདོད་ན་བརྟུལ་ཞུགས་སྤྱད། ། འཇིག་རྟེན་ཆོས་བརྒྱད་ཁེ་གྲགས་འབྱུང་བའི་ཚུལ། ། ས་གཞི་ལྟ་བུ་ཡོན་ཏན་དང་པོ་འོ། ། ཡོན་ཏན་གཉིས་པ་འཕགས་པ་ཉན་ཐོས་ཀྱི། ། དགྲ་བཅོམ་ལ་སོགས་ཡོན་ཏན་འབྱུང་བ་ཡང་། ། སྦྱངས་སྡོམ་ཚུལ་ཁྲིམས་འདི་ཉིད་གཞིར་གྱུར་པ། ། བདག་ཉིད་ཆེན་པོ་མཁས་དང་དམ་པ་རྣམས། ། ཞལ་མཐུན་ཚིག་དང་དབྱངས་སུ་མཐུན་པར་གསུངས། ། དྲང་སྲོང་ཆེན་པོ་མི་དབང་བཅོམ་ལྡན་གྱིས། ། ཉན་ཐོས་རང་སངས་རྒྱས་ཀྱི་བྱང་ཆུབ་རྣམས། ། དུས་གསུམ་ཀུན་ཏུ་བྱུང་བ་དཔག་མེད་པ། ། སྦྱངས་སྡོམ་བརྟུལ་ཞུགས་སྤྱད་པས་ཞི་གནས་དང་། ། ལྷག་མཐོང་ཡོན་ཏན་སྐྱེས་པར་གྱུར་པ་ཡི། ། ཚུལ་ལུགས་སངས་རྒྱས་བཅོམ་ལྡན་འདས་ཀྱིས་གསུངས། ། བྱང་ཆུབ་སེམས་དཔའི་བསླབ་པ་རྒྱ་ཆེན་ཡང་། ། ཇི་ལྟར་བྱང་ཆུབ་སེམས་དཔའ་མི་འཁྲུགས་པས། ། སངས་རྒྱས་བཅོམ་ལྡན་སྤྱན་ཆེན་བླ་མ་དང་། ། ཆོས་དང་དགེ་འདུན་སྡེ་གཉིས་ལྷར་བཅས་ཀྱི། ། འཇིག་རྟེན་ཐམས་ཅད་དཔང་དུ་བཞག་བྱས་ནས། ། དང་པོ་སེམས་བསྐྱེད་བརྟུལ་ཞུགས་འདི་ལྟར་བཟུང་། ། དེང་ནས་ཇི་སྲིད་བྱང་ཆུབ་ཐོབ་བར་དུ། ། རྣམ་དག་དགེ་སློང་དག་ཏུ་མ་གྱུར་ན། ། སངས་རྒྱས་རྣམས་དང་བྱང་ཆུབ་སེམས་དཔའ་དང་། ། ལྷར་བཅས་འཇིག་རྟེན་ཐམས་ཅད་བསླུས་གྱུར་ཅིང་། ། ནམ་ཡང་བྱང་ཆུབ་འཐོབ་པར་མི་འགྱུར་ཞིང་། ། ཉེས་ཚོགས་ཀུན་གྱིས་ལྡོངས་པར་གྱུར་ཅིག་ཅེས། ། དམ་བཅས་སྨོན་ལམ་དེ་ལྟར་བཏབ་པ་དང་། ། རྣམ་དག་དགེ་སློང་མཆོག་ཏུ་གྱུར་ནས་ཀྱང་། ། དགོན་པ་བ་དང་««༡ »»བསོད་སྙོམས་««༢ »»ཕྱག་དར་ཁྲོད་««༣ »»། ། སྟན་གཅིག་པ་དང་««༤ »»ཟས་ཕྱིས་མི་ལེན་དང་««༥ »»། ་་། དུར་ཁྲོད་««༦»» བླ་གབ་མེད་དང་««༧»» ཤིང་དྲུང་དང་««༨»»། ། ཙོག་པུ་པ་དང་««༩»» གཞི་ནི་ཇི་བཞིན་དང་««༡༠»»། ། ཆོས་གོས་གསུམ་པ་དང་ནི་««༡༡ »»ཕྱིང་པ་««༡༢ »»བ། ། སྦྱངས་པའི་ཡོན་ཏན་««བཅུ་གཉིས་»»འདི་དག་བཟུང་ནས་ཀྱང་། ། འདོད་པ་ཆུང་ཞིང་ཆོག་ཤེས་ཆོས་ལ་མཁས། ། དམ་ཆོས་སྟོན་པར་བདག་ནི་མ་གྱུར་ན། ། དུས་གསུམ་རྒྱལ་བ་ཐམས་ཅད་བསླུས་གྱུར་ཅེས། ། དཔའ་བོ་དེ་ཡིས་སྨོན་ལམ་དེ་ལྟར་བཏབ། ། ཇི་ལྟར་སེམས་བསྐྱེད་དེ་ལྟར་སྤྱད་པ་ལས། ། མངོན་དགའི་ཞིང་དུ་ད་ལྟ་སངས་རྒྱས་པ། ། བཅོམ་ལྡན་མགོན་པོ་མི་འཁྲུགས་པ་ཞེས་པའི། ། མཚན་ཙམ་ཐོས་པས་ངན་འགྲོའི་སྲིད་སྦྱོང་ཞིང་། ། བྱང་ཆུབ་མཆོག་ལས་ནམ་ཡང་མི་ལྡོག་པ། ། སྐུ་ཚེའི་ཚད་དང་ཞིང་དང་འཁོར་གྱི་ཚད། ། བསམ་པའི་ཡུལ་ལས་འདས་པར་གྱུར་པ་དེ། ། བདག་ཅག་རྣམས་ཀྱི་སྐྱབས་དང་མགོན་གྱུར་པ། ། ཤར་གྱི་ཕྱོགས་ན་བཞུགས་ཞེས་ཐུབ་པས་གསུངས། ། བྱང་ཆུབ་སེམས་དཔའི་སྡེ་སྣོད་ཐམས་ཅད་དུ། ། རྣམ་དག་དགེ་སློང་འདི་འདྲའི་བརྟུལ་ཞུགས་འཛིན། ། རྒྱལ་བ་རྣམས་ཀྱིས་བསྟོད་པ་རྒྱ་མཚོ་ཡིས། ། ལེགས་པར་བསྟོད་པ་ཀློག་མཁན་བདག་གིས་མཐོང་། ། འཇམ་པའི་དབྱངས་དང་ཚེ་དཔག་མེད་པ་དང་། ། རྒྱལ་བ་རྒྱ་མཚོ་དཔག་ཏུ་མེད་པ་ཡི། ། སྨོན་ལམ་རྒྱ་མཚོ་འདི་དང་འདྲ་བ་སྟེ། ། ཁྱིམ་ནས་རབ་ཏུ་བྱུང་ཞིང་བརྟུལ་ཞུགས་སྤྱོད། ། ཡོན་ཏན་རྒྱ་མཚོ་སྦྱངས་སྡོམ་བརྟུལ་ཞུགས་བསྣམས། ། འགྲོ་བའི་ཉོན་མོངས་རྒྱ་མཚོ་སྦྱོང་མཛད་པ། ། དྲང་སྲོང་ཆེན་པོ་སངས་རྒྱས་བཅོམ་ལྡན་གྱི། ། འབྲས་བུ་འདི་ལ་དཔག་ན་རྒྱུ་དང་ལམ། ། སྦྱངས་སྡོམ་བརྟུལ་ཞུགས་སྤྱོད་པ་འདི་ཉིད་ལས། ། ལམ་གཞན་མེད་པར་བདག་གིས་སྙིང་ལ་ངེས། ། ས་གཞི་ལྟ་བུར་ཡོན་ཏན་གཞི་རྟེན་དུ། ། ཐུབ་པས་ལེགས་པར་གསུངས་པ་གསུམ་པ་འོ། ། ཡོན་ཏན་གཞི་རྟེན་བཞི་པ་བསྟན་པ་ནི། ། དཔལ་ལྡན་ཨ་ཏི་ཤ་དང་འཇིག་རྟེན་གྱི། ། མགོན་པོ་ཕག་མོ་གྲུ་པ་རིན་པོ་ཆེས། ། ཉན་ཐོས་སྡོམ་པ་སོ་སོར་ཐར་པ་དང་། ། བྱང་ཆུབ་སེམས་དཔའི་སྡོམ་པ་བསྟན་པ་དང་། ། གསང་སྔགས་རིག་པ་འཛིན་པའི་སྡོམ་པ་གསུམ། ། རྟེན་ཅན་ཉིད་དུ་བཞེད་པར་གྱུར་པ་འདི། ། བླ་མ་དེ་ཡི་ཞབས་ཀྱི་རྡུལ་ལ་རེག། ཉི་མའི་ཟེར་གྱིས་ངར་སྣབས་འོད་འབྱིན་ལྟར། ། གསུང་འདི་སྤྱི་བོས་བླངས་ཤིང་ངེས་པ་སྐྱེས། ། རྗེས་སུ་འབྲང་བས་གྲུབ་པའི་མཐའ་འདི་འཛིན། ། ལུང་དང་རིག་པས་ངེས་པར་གཏན་ལ་ཕབ། ། ཉམས་སུ་མྱོང་བས་འདི་ལ་ངེས་ཤེས་སྐྱེས། ། དེ་ཡང་མགོན་པོ་འཇམ་དབྱངས་རྩ་རྒྱུད་ལས། ། ཚུལ་ཁྲིམས་འཆལ་བས་སྔགས་འགྲུབ་པར། ། རྒྱལ་བ་རྣམས་ཀྱིས་མ་གསུངས་ཏེ། ། མྱ་ངན་འདས་གྲོང་འགྲོ་བ་ནི། ། ཡུལ་དང་ཕྱོགས་ཀྱང་མ་ཡིན་ནོ། ། ཇི་ལྟར་ཏ་ལའི་ཤིང་གི་མགོ་བཅད་པ། ། སྐྱེས་ཞིང་འཕེལ་བར་གྱུར་པ་མི་སྲིད་ལྟར། ། ཚུལ་ཁྲིམས་འཆལ་ལ་གསང་སྔགས་འགྲུབ་པ་ཡང་། ། དེ་དང་འདྲ་བར་བཅོམ་ལྡན་འདས་ཀྱིས་གསུངས། ། རྣལ་འབྱོར་བླ་ན་མེད་པའི་རྒྱུད་དག་ཏུ། ། བདེ་གཤེགས་བཀའ་འདས་ལྟུང་བར་གང་གསུངས་པ། ། སོ་སོར་ཐར་པའི་སྡོམ་པ་སྤངས་པ་ཡིས། ། གསང་སྔགས་སྒྲུབ་པར་བྱེད་པ་འདི་ཡིན་ཞེས། ། མཉམ་མེད་བླ་མ་དེ་ལས་ཡང་ཡང་ཐོས། ། ཚད་མར་གྱུར་པ་འཕགས་པ་ཡབ་སྲས་དང་། ། གོང་དུ་སྨྲས་པའི་ཐུབ་པའི་རྒྱལ་སྲས་རྣམས། ། སྦྱངས་སྡོམ་བསྟན་པས་ཐེག་ཆེན་གསང་སྔགས་ཀྱི། ། ཡོན་ཏན་རྒྱ་མཚོ་མཆོག་དང་ཐུན་མོང་གི། ། དངོས་གྲུབ་མཐའ་ཡས་རྫོགས་པའི་བྱང་ཆུབ་ཐོབ། ། མང་པོ་སྨྲས་པས་སུ་ལ་ཅི་བྱ་སྟེ། ། ས་བཅུ་མན་ཆོད་ཀུན་ལ་སྒྲིབ་པ་ཡོད། ། སྒྲིབ་པ་གཉེན་པོ་སྦྱངས་དང་བསྡོམ་པ་ཡི། ། བརྟུལ་ཞུགས་འཛིན་པ་འདི་ལས་གཞན་པ་ཡི། ། མེད་ཅིང་མི་སྲིད་ཉིད་དུ་ངེས་པ་ཡིན། ། དེ་ལྟར་གྱུར་ན་གསང་སྔགས་དམ་པའི་ཚིག། རང་སྤྱོད་འདོར་བ་ཆེས་ཞེས་གྲགས་པའི་དོན། ། རིག་པ་བརྟུལ་ཞུགས་ཇི་ལྟར་སྤྱོད་པའི་ཚུལ། ། གླང་ཆེན་མྱོས་པ་སྟག་དང་སེང་གེ་བཞོན། ། སྦྲུལ་གྱི་སྐེ་རགས་ཕྱག་རྒྱ་ཁྲིད་ཅིང་འགྲོ། ། དཔག་ཏུ་མེད་པའི་རྫུ་འཕྲུལ་སྟོན་པ་དང་། ། འགལ་ལོ་ཟེར་ཞིང་སྙམ་པར་གྱུར་ན་ཡང་། ། སྦྱངས་སྡོམ་བརྟུལ་ཞུགས་སྤྱད་པར་གྱུར་པ་ཡིས། ། ཉོན་མོངས་དག་པའི་གཉེན་པོའི་ལག་རྗེས་སུ། ། ཏིང་འཛིན་སྐྱེས་ལས་བྱུང་བ་མ་ཡིན་ནམ། ། དེ་ལྟར་གྱུར་ན་འདི་ལ་འགལ་བ་ཅི། ། འགྲོ་བའི་དོན་དུ་སྤྲུལ་པ་རྣམ་འཕྲུལ་བ། ། སོ་སོར་ཐར་པའི་སྡོམ་པ་ཉིད་ལ་ཡང་། ། རྒྱལ་བས་བཀག་པ་མེད་པ་ཉིད་དུ་སྣང་། ། འཕགས་པ་གནས་བརྟན་ཆེན་པོ་མོའུ་འགལ་བུས། ། རང་གི་སློབ་མ་དགྲ་བཅོམ་ཁྱེར་བ་ལ། ། གདུག་པ་གཤེད་མའི་དམག་ཚོགས་སྤྲུལ་ནས་ཀྱང་། ། སྐུ་ཡི་སྲས་གྱུར་བཟང་པོ་སྒྲ་ཅན་འཛིན། ། གླིང་བཞི་འཁོར་ལོས་བསྒྱུར་པའི་རྒྱལ་པོ་ལ། ། བཙུན་མོ་བརྒྱད་ཁྲི་བུ་ཕོ་སྟོང་དང་བཅས། ། རིན་ཆེན་སྣ་བདུན་དམག་དང་བཅས་པ་སྤྲུལ། ། ཡོན་ཏན་དེ་ལ་ཉེས་པ་གླེང་བ་མེད། ། སྒྲ་གཅན་བཟང་པོ་ཚུལ་ཁྲིམས་བརྟུལ་ཞུགས་ལས། ། ཉམས་པ་མ་ཡིན་འགྲོ་བའི་དོན་མཛད་པ། ། དགེ་སློང་བརྟུལ་ཞུགས་སྤྱོད་ལ་ཕྱག་འཚལ་ལོ། ། བྱང་ཆུབ་སེམས་དཔའི་སྤྱོད་པ་མཐའ་ཡས་པ། ། སྤྲུལ་པ་སྤྲུལ་ནས་གཞན་གྱི་དོན་མཛད་པ། ། སྦྱངས་སྡོམ་ཏིང་འཛིན་ཉིད་ལས་བྱུང་བ་སྟེ། ། དུས་གསུམ་རྒྱལ་བའི་ཡུམ་གྱུར་འབུམ་པ་ལས། ། ཤེས་རབ་ཕ་རོལ་ཕྱིན་པ་འདི་སྤྱོད་པ། ། ངན་སོང་གསུམ་དུ་ནམ་ཡང་མི་སྐྱེ་གསུངས། ། རྒྱལ་བའི་སྲས་པོ་འཕགས་པ་རབ་འབྱོར་གྱིས། ། དེ་ལྟར་གྱུར་ན་འདི་ལྟར་བཅོམ་ལྡན་གྱིས། ། བྱང་ཆུབ་སེམས་དཔའི་སྐྱེས་རབས་དཔག་མེད་ལས། ། ངན་སོང་གསུམ་དུ་སྐྱེས་པ་མང་པོ་གསུངས། ། ངན་སོང་གསུམ་དུ་སྐྱེས་པར་གྱུར་པའི་ཚེ། ། དགེ་བ་དེ་དག་གང་དུ་མཆིས་ཞེས་ཞུས། ། སྟོན་པས་དེ་ལ་འདི་སྐད་བཀའ་བསྩལ་པ། ། ལྷ་དང་བཅས་པའི་འཇིག་རྟེན་གང་དུ་ཡང་། ། སུས་ཀྱང་མི་ནུས་སྤྱད་པ་སྤྱོད་བྱེད་པ། ། ཕྱིར་མི་ལྡོག་པའི་བྱང་ཆུབ་སེམས་དཔའ་ཡི། ། སྤྱོད་པ་མཐའ་ཡས་སྤྱོད་པར་གསུངས་པའི་ཕྱིར། ། དག་པའི་ས་ལ་གནས་པའི་སེམས་དཔའ་ཆེ། ། གདུལ་བྱ་དཔག་མེད་འདུལ་བར་བྱེད་པ་དང་། ། ཞིང་རྣམས་རྒྱ་མཚོ་སྦྱོང་བར་བྱེད་པ་དང་། ། སྤྱོད་པ་རྒྱ་མཚོ་སྤྱོད་པར་བྱེད་པ་རྣམས། ། དཀའ་ཐུབ་བརྟུལ་ཞུགས་རྣམས་ལས་ཉམས་པ་མེད། ། གསང་སྔགས་ཐེག་པ་སྤྱོད་པའི་སེམས་དཔའ་ཡང་། ། འདི་ལས་གཞན་པ་ཡོད་པ་མ་ཡིན་ཏེ། ། གསང་སྔགས་སྒོར་སྤྱོད་བྱང་ཆུབ་སེམས་དཔའ་ཞེས། ། རྡོ་རྗེ་འཆང་གིས་རྒྱུད་དུ་གསུངས་པས་སོ། ། དེ་ལྟར་ཚུལ་ཁྲིམས་བརྟུལ་ཞུགས་ཀྱིས། ། དེ་བཞིན་གཤེགས་པའི་ཡོན་ཏན་རྣམས། ། མ་ལུས་ཐམས་ཅད་འདི་ལས་འདི་འབྱུང་བ། ། མཚན་དང་དཔེ་བྱད་རབ་ཏུ་འབར་བའི་སྐུ། ། ཚུལ་ཁྲིམས་བསྲུངས་པ་འདི་ལས་འདི་འབྱུང་ཞེས། ། བྲམ་ཟེ་སེན་རིངས་ཞུས་པའི་མདོ་ལས་གསུངས། ། ཚུལ་ཁྲིམས་ཀྱིས་ནི་ཞི་བ་འདོད་རྣམས་འཕགས་པར་འགྱུར། ། སྟོབས་བཅུའི་སྤྱོད་ཡུལ་གནས་ཤིང་ཚུལ་ཁྲིམས་ཉམས་པ་མེད། ། འཕགས་པ་སྡུད་པར་བཅོམ་ལྡན་འདས་ཀྱིས་གསུངས། ། ཕ་རོལ་ཕྱིན་དྲུག་ཡོངས་སུ་རྫོགས་པ་དང་། ། ས་བཅུ་ལམ་ལྔ་ཡོངས་སུ་རྫོགས་པ་ཡིས། ། རྫོགས་པའི་བྱང་ཆུབ་རྡོ་རྗེ་འཆང་གི་སྐུ། ། ཐོབ་པར་འགྱུར་པ་གསང་སྔགས་རྒྱུད་དུ་གསུངས། ། སློབ་དཔོན་ཆེན་པོ་འཕགས་པ་ཀླུ་སྒྲུབ་ཀྱིས། ། ཡོན་ཏན་ཀུན་གྱི་གཞི་རྟེན་གསུངས་པའི་དོན། ། ཡོན་ཏན་གཞི་རྟེན་བསྟན་པ་བཞི་པ་འོ། ། དུས་གསུམ་རྒྱལ་བ་སྲས་དང་བཅས་པ་དང་། ། བརྟུལ་ཞུགས་སྤྱོད་པའི་རྣལ་འབྱོར་དབང་ཕྱུག་རྣམས། ། སྦྱངས་སྡོམ་བརྟུལ་ཞུགས་སྤྱད་ལས་ངེས་འབྱུང་ཞེས། ། བླ་མའི་གསུང་སྒྲོས་བདག་གིས་བྲིས་པ་ལས། ། དགེ་བ་གང་ཐོབ་དེས་ནི་འགྲོ་བ་ཀུན། ། སྒྲིབ་གསུམ་དག་ནས་བྱང་ཆུབ་མཆོག་ཐོབ་ཤོག། ཚོགས་གཉིས་རྒྱ་མཚོས་ནམ་ཡང་མི་ངོམས་ཤིང་། ། བླ་མ་དཀོན་མཆོག་རྒྱ་མཚོ་མཉེས་བྱེད་པ། ། རྒྱ་མཚོ་ལྟ་བུའི་སློབ་མས་ཞུས་པ་ལགས། ། བླ་མ་དམ་པའི་གསུང་རྒྱ་མཚོ་རྣམ་པར་ངེས་པ་ཞེས་བྱ་བ། ཤཱཀྱའི་སྲས་ཀྱི་དགེ་སྦྱོང་སྒོམ་པ་གསལ་བ་དབང་ཕྱུག་གིས་ཞུས་པ་རྫོགས་སོ། ། ། ། ««